NARIADENIE RADY (ES) č. 79/2008
z 28. januára 2008,
ktorým sa zrušuje nariadenie (ES) č. 152/2002 o vývoze určitých oceľových výrobkov EZVO a ES z Bývalej juhoslovanskej republiky Macedónsko do Európskeho spoločenstva (systém dvojitej kontroly)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
V protokole 2 o oceľových výrobkoch k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na druhej strane bol ustanovený systém dvojitej kontroly bez množstvových obmedzení pre dovoz oceľových výrobkov s pôvodom v Bývalej juhoslovanskej republike Macedónsko do Spoločenstva.
(2)
Nariadením (ES) č. 152/2002 z 21. januára 2002 o vývoze určitých oceľových výrobkov EZVO a ES z Bývalej juhoslovanskej republiky Macedónsko do Európskeho spoločenstva (systém dvojitej kontroly) (1), sa zaviedol systém dvojitej kontroly.
(3)
Svojím rozhodnutím č. 1/2007 z 20. decembra 2007 (2) Rada pre stabilizáciu a pridruženie ES - Bývalá juhoslovanská republika Macedónsko zmenila a doplnila protokol 2 o oceľových výrobkoch s právnym účinkom zrušenia systému dvojitej kontroly. Nariadenie (ES) č. 152/2002 by sa preto malo zrušiť,
PRIJALA TOTO NARIADENIE:
Článok 1
Nariadenie (ES) č. 152/2002 sa týmto zrušuje.
Článok 2
Toto nariadenie nadobúda účinnosť 1. februára 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. januára 2008